Katedral di sumpiña
E Katedral di sumpiña ta un obra di arte gigantesko den kura di Lanthùis Bloemhof na Willemstad. E obra ta di e artista visual kurasoleño-hulandes Herman van Bergen. Suptítulo di e katedral ta homenahe na libertat spiritual, siendo na mesun momentu un homenahe na e indjan kaketio, habitante original di Kòrsou. 

Meta di e obra ta pa krea un sentro multi-religioso, spiritual i artístiko, ku ta funshoná komo espasio pa kontemplashon personal i reflekshon kolektivo riba pasado, presente i futuro di humanidat den balansa ku medio ambiente, naturalesa i planeta tera. E promé panel a wòrdu simbolikamente instalá dia 15 desèmber 2012 pa Michèle Russel-Capriles, e tempu ei presidente di fundashon Prins Bernhard Cultuurfonds Caraibisch Gebied (PBCCCB). Inougurashon ofisial a tuma lugá dia 2 di febrüari 2020.

E obra ta un struktura estilo katedral ku ta 10 meter altu i ku un superfisie di 400 meter kuadrá. Ront di un skeleto di hero ku su forma di baranka manera esunnan banda di Sint Willibrordus, a usa 30 mion taki di sumpiña di palu di wabi (vachellia tortuosa). Sumpiñanan a wòrdu rekohé e.o. na Bullenbaai, Caracasbaai i Barbarabeach. Van Bergen, na 2016 ganadó di Premio Cola Debrot, a traha ku un ekipo di 18 hóben desempleá ocho aña largo pa realisá e proyekto. 

E interior di e katedral ta un laberinto iluminá ku ta integrá diferente skultura i símbolo di diferente religion. Den e murayanan tin vários espasio habrí unda obranan di arte ta eksponi. Tin mas di 45 artista visual di Aruba, Kòrsou i Hulanda a kontribuí ku obra artistiko, e.o. artista konosi manera Stan Kuiperi, Tirzo Martha, Francis Sling, Yubi Kirindongo, Hortence Brouwn, David Bade, Ellen Spijkstra i Jeroen Krabbé.

Na 2020 e obra di arte a gana dos premio di "CODAaward", esta den kategorianan "Landscape" i "People's Choice Award".

E katedral a atrae te mil bishitante pa dia den e promé lunanan despues di su apertura. Ku surgimento di e krisis di corona e kantidat aki a baha, kual a resulta den un total 90.000 bishitante den e promé 12 luna. Na okashon di su promé aniversario Studio Loos ta lansa na febrüari 2021 un produkshon di video, den kual diferente artista i otro persona konserni ta hiba palabra. Komo iluminashon di e obra ta duna un toke adishonal na su efecto magiko i bunitesa e katedral ta habrí desde 7:00 pm kada promé djabierna di kada luna.

Galeria 

Kòrsou
Kòrsou